Analistul politic a afirmat joi, la emisiunea Gândurile lui Cristoiu, că amânarea congresului PSD, de validare a candidaturii Vioricăi Dăncilă la Preşedinţie, de pe 3 august pe 24 august este un semn că liderul PSD nu va mai candida şi sunt căutate ale soluţii.

“Eu cred că e vorba de un caz dramatic care a dus la crearea unei adânciri a imaginii că România e un stat putred şi atunci acest fapt a dus la îngroparea definitivă a PSD-ului şi după părerea mea la îngroparea candidatului PSD, deci după părerea mea doamna Dăncilă trebuie să renunţe rapid, la candidatură, nu are nici măcar şansa să intre într-un tur, cred că e deja pe locul şapte. Din câte îmi dau eu seama aşa ca informaţie amânarea până pe 24 este şi expresia faptului că ea nu va mai candida şi probabil se caută soluţii, fie Tăriceanu, fie altcineva, dar după părerea mea acum în acest moment partidul cel mai lovit este PSD-ul, nu pentru că ce a zis Klaus Iohannis, ci pentru că e la guvernare. Totul - Poliţie, toate alea până şi STS-ul, asta e o chestie tipică”, a susţinut jurnalistul.

În opinia sa, Guvernul a făcut o mare greşeală că nu a demisionat după alegerile europarlamentare din 26 mai, deoarece orice lună rămasă la guvernare presupune încă un an în Opoziţie.

“Dar cel mai lovit este candidatul PSD care orice ar face şi mă întorc încă o dată la eroarea de a nu demisiona pe 26 mai. Există un punct de vedere al multor oameni, culmea baroni din PSD care spune că fiecare lună de stat la guvernare după 26 înseamnă încă un an în opoziţie. Deci greşeala este enormă. Spre stupoarea mea PNL nu a existat, normal era ca partid de opoziţie să vină, nu să discute să deplângă cazul, ci să spună cazul înseamnă vom lua următoarele măsuri când vom ajunge la putere pentru că sigur că Viorica Dăncilă a încercat într-un fel să facă faţă acestei campanii, dar nu te mai ascultă nimeni. Klaus Iohannis a revenit, şi-a dat seama că una din ţinte este el, după părerea mea un al treilea câştigă din această bătălie”, a afirmat analistul politic.

Ion Cristoiu crede că Alexandru Cumpănaşu, unchiul Alexandrei, ar putea ieşi câştigător din această bătălie declanşată de cazul Caracal. Jurnalistul este de părere că presa şi opinia publică ar trebui să-i mulţumească lui Cumpănaşu care a oferit informaţii despre caz pe care, altfel, autorităţile nu le-ar fi dat.

“Eu am zis, eu nu cred că e Dan Barna, eu cred că e Alexandru Cumpănaşu. Gândiţi-vă încă o dată că în timp ce Dan Barna tace şi e normal că tace, pentru că el nu are nimic în cap (...) Eu nu-l cunosc pe Cumpănaşu, dar omul care... noi trebuie să-i mulţumim lui Alexandru Cumpănaşu, noi gazetarii şi opinia publică, dacă nu era el, noi nu ştiam nici măcar un sfert din această poveste. Nu dădeau ăia nimic. S-a bătut să obţină informaţia”, a afirmat Ion Cristoiu.

Analistul politic a mai spus că apariţia unui al treilea candidat nu ar avea nimic diversionist deoarece actuala clasă politică nu poate reforma statul şi este nevoie de cineva nou, aşa cum s-a întâmplat în Ucraina.

“E foarte important ce spun cu toată responsabilitatea. Nu ar fi o manevră nici internă, nici externă diversionistă venirea unui al treilea. Nu se va putea reforma structural statul român de către actuala clasă politică. Nu are cum. Cine s-o reformeze? Dăncilă nu, Tăriceanu e din clasa politică, Orban e din clasa politică, domnul Iohannis e din clasa politică. Şi Barna şi Cioloş tot...Cum a fost în Ucraina, în Ucraina mai ales, nu la... că dincolo Macron era din establishment, cineva care să dea încredere poporului român că el poate să facă indiferent cine ar veni acum el va face, Iohannis sau Dăncilă, nu credem nimic, chiar dacă ei au dreptate. Trebuie să vină unul nou. Nu întâmplător a venit ăla în Ucraina, exact pe acelaşi val. În Ucraina au spus îl cred pe ăsta pentru că nu a făcut parte din gaşcă, adică indiferent dacă ar veni Orban, dacă ar veni Iohannis nu crede nimeni pentru că sunt tot din gaşcă. Ar veni unul, unul pe care îl ştim călare pe un cal alb şi că el nu a făcut niciodată compromisuri.

CEx a decis, luni, Congresul PSD se va desfăşura pe 24 august. Viorica Dăncilă le-a transmis, sâmbătă, o scrisoare liderilor de filiale în care le-a propus să amâne Congresul din 3 august, în contextul crimelor din Caracal.